Fransk politi brukte tåregass mot demonstranter
Protestbevegelsen «de gule vestene» mistet oppslutning i løpet av sommeren, men lederne forsøker nå å blåse nytt liv i den, og har denne helgen oppfordret til nye demonstrasjoner både i Paris og andre franske byer. I den franske hovedstaden var over 7.000 politifolk i beredskap lørdag, og myndighetene har lagt ned forbud mot demonstrasjoner i flere områder, blant annet langs paradegaten Champs-Élysées, Eiffeltårnet og Notre-Dame-katedralen. Opprørspoliti slo raskt til da noen mindre grupper av demonstranter likevel fant veien til Champs-Élysées, og også området rundt togstasjonen Saint-Lazare og Madeleine-plassen ble tømt. Minst 39 mennesker er ifølge politiet pågrepet. De færreste av lørdagens demonstranter bar gule vester.
Fransk opprørspoliti brukte tåregass mot demonstranter som protesterte mot president Emmanuel Macron økonomiske politikk lørdag.